LT Europos Sąjungos oficialusis leidinys C 73/15

Galutinė bylas nagrinėjančio pareigūno ataskaita (1)

COMP/39.847 – E-BOOKS

2013/C 73/06

(1) Šis bylos nagrinėjimas susijęs su tam tikrais tariamai suderintais veiksmais dėl el. knygų pardavimo vartotojams.

(2) 2011 m. kovo mėn. Komisija pagal Reglamento (EB) Nr. 1/2003 (2) 20 straipsnio 4 dalį atliko nepaskelbtus tikrinimus kelių knygų leidėjų patalpose EEE.

(3) 2011 m. gruodžio 1 d. Komisija pradėjo bylos prieš penkis leidėjus ir „Apple Inc.“ nagrinėjimą pagal Reglamento (EB) Nr. 1/2003 (3) 11 straipsnio 6 dalį ir Komisijos reglamento (EB) Nr. 773/2004 (4) 2 straipsnio 1 dalį.

(4) 2012 m. rugpjūčio 13 d. Komisija priėmė preliminarų vertinimą, remdamasi Reglamento (EB) Nr. 1/2003 9 straipsnio 1 dalimi, dėl keturių leidėjų elgesio („Hachette“, „Harper Collins“, „Holtzbrinck/Macmillan“, „Simon & Schuster“) ir „Apple“ parduodant el. knygas vartotojams. Išankstiniame vertinime Komisija laikėsi nuomonės, kad didmeninį el. knygų pardavimo modelį bendrai pakeisdami atstovavimo modeliu su tomis pačiomis pasauliniu mastu taikomomis pagrindinėmis sąlygomis, keturi leidėjai ir „Apple“ ėmėsi suderintų veiksmų, kurie turėjo tikslą padidinti el. knygų kainas EEE ar neleisti mažinti el. knygų kainų EEE, pažeisdami SESV 101 straipsnį ir EEE susitarimo 53 straipsnį.

(5) Pirmiau nurodyti keturi leidėjai ir „Apple“ pasiūlė įsipareigojimų, kuriais sprendžiamos Komisijos iškeltos problemos (5). 2012 m. rugsėjo 19 d. pagal Reglamento (EB) Nr. 1/2003 27 straipsnio 4 dalį Komisija Europos Sąjungos oficialiajame leidinyje paskelbė pranešimą, kuriame apibendrinama byla ir įsipareigojimai, o trečiosios šalys pakviestos pateikti pastabas dėl pasiūlymo (6). Atlikus rinkos tyrimą, buvo patvirtinta, kad įsipareigojimai yra tinkami, siekiant spręsti Komisijos iškeltas problemas.

(6) Sprendimu, priimtu pagal Reglamento (EB) Nr. 1/2003 9 straipsnio 1 dalį, Komisija penkių įmonių pasiūlytus įsipareigojimus daro joms privalomus ir daro išvadą, kad, atsižvelgdama į juos, ji nebeturi pagrindo tęsti veiksmų, ir todėl šios bylos nagrinėjimas turėtų būti baigtas.

(7) Kadangi „Penguin“ grupės motininė bendrovė „Pearson“ nepasiūlė jokių įsipareigojimų, Komisija toliau nagrinėja „Pearson“ bendrovės elgesį ir suderinamumą su SESV 101 straipsniu ir EEE Susitarimo 53 straipsniu.

(8) Aš negavau jokio prašymo ar skundo nė iš vienos šios nagrinėjamos bylos šalių (7). Atsižvelgdamas į tai, manau, kad visiems šios bylos dalyviams užtikrinta galimybė veiksmingai naudotis procesinėmis teisėmis.

Briuselis, 2012 m. lapkričio 27 d. Michael ALBERS

(1) Pagal 2011 m. spalio 13 d. Europos Komisijos Pirmininko sprendimo 2011/695/ES dėl bylas nagrinėjančio pareigūno pareigybės ir įgaliojimų nagrinėjant tam tikras konkurencijos bylas 16 ir 17 straipsnius (OL L 275, 2011 10 20, p. 29).

(2) 2002 m. gruodžio 16 d. Tarybos reglamentas (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo (OL L 1, 2003 1 4, p. 1).

(3) 2004 m. balandžio 7 d. Komisijos reglamentas (EB) Nr. 773/2004 dėl bylų nagrinėjimo Komisijoje pagal EB Sutarties 81 ir 82 straipsnius (OL L 123, 2004 4 27, p. 1).

(4) Penki leidėjai yra šie: „Hachette Livre SA“, „HarperCollins Publishers, L.L.C. and HaperCollins Publishers Limited“, „Georg von Holtzbrinck GmbH & Co. KG and Verlagsgruppe Georg von Holtzbrinck GmbH“, „Simon & Schuster, Inc. Simon & Schuster (UK) Ltd and Simon & Schuster Digital Sales, Inc.“ ir „Pearson Plc“.

(5) Keturių leidėjų ir „Apple“ pasiūlytus prisiimti įsipareigojimus rasite http://ec.europa.eu/competition/elojade/isef/case_details.cfm?proc_code=1_39847

(6) Komisijos komunikatas, paskelbtas pagal Tarybos reglamento (EB) Nr. 1/2003 27 straipsnio 4 dalį byloje COMP/39.847/E-BOOKS (pranešta dokumentu Nr. C(2012) 6552) (OL C 283, 2012 9 19, p. 7).

(7) Remiantis Sprendimo 2011/695/ES 15 straipsnio 1 dalimi, nagrinėjamos bylos šalys, siūlančios įsipareigojimus pagal Reglamento (EB) Nr. 1/2003 9 straipsnį, gali bet kuriame procedūros etape kreiptis į bylas nagrinėjantį pareigūną, kad būtų užtikrintas veiksmingas naudojimasis procesinėmis teisėmis.